Je Estevenins de Ruffey fay savoir à touz... que je, non mie contrainz, par bone volunté, pour mes propres besoignes despagier, ay vendu et quité permaignablement à noble baron Jehan, conte de Burgoigne et signour de Salins, mon signour, demi le mès de la Chasnée desouz L’Estoille, et les appartenances doudit demi mès, en homes, en prel, en champ, en vignes et en toutes autres choses et en touz profit, pour cinquante livres d’estevenans, que je ay eues et receues doudit Estevenin (sic) en bone pecune nombrée, tornée en mon profit et don je me tien pour bien paié; renunçant... En tesmoing de laquel chose, j’ai proié et requis à Perron, priour de Lons, et à Guillaume, diens de Lons, que lour seaux mettent en cex lettres, en tesmoignaige de verité. Ce fut fait le mecredi devant la nativité saint Jehan Baptiste, l’an Nostre Signour qui corroit par mil CC sexante et sait.